అనూహ్య స్థాయిల్లో ఊగిసలాడిన సూచీలు
 దాదాపు 85 శాతం మేర స్టాక్స్‌ నష్టాల్లోనే..  2011 స్క్రిప్‌లలో సంపద కరిగిపోయింది
 360 స్టాక్‌ మాత్రమే లాభాలను పంచాయి  విలవిలలాడిన సాధారణ మదుపరులు..
నవతెలంగాణ, వాణిజ్య విభాగం:
2018లో..
దేశీయ స్టాక్‌ మార్కెట్లు మదుపరులకు చుక్కల్ని చూపించాయి. క్రమంగా పెరుగుతూ ఈ ఏడాది ఆగస్టు మాసంలో జీవితకాల గరిష్టాలను తాకిన స్టాక్‌ మార్కెట్‌ సూచీలు.. అనంతరం ఏడాది చివరి నెలల్లో ఘోరంగా విఫలమవుతూ వచ్చాయి. దీంతో స్టాక్‌ మార్కెట్లలో మదుపరుల సంపద హారతి కర్పూరంలా హరించుకుపోయింది. బాంబే స్టాక్‌ ఎక్సేంజీలోని (బీఎస్‌ఈ) దాదాపు 85 శాతానికి పైగా స్టాక్స్‌ మదుపరులకు లాభాలకు బదులుగా నష్టాలను పంచి.. మదుపరులతో కన్నీరు పెట్టించాయి. స్టాక్‌ ఎక్సేంజీలో అందుబాటులో ఉన్న సమాచారం మేరకు యాక్టివ్‌గా ట్రేడ్‌ అయ్యే 2371 స్క్రిప్‌లలో దాదాపు 2011 స్టాక్స్‌ నష్టాలలోనే మిగిలిపోయాయి. ఈ స్టాక్స్‌ ఆశించిన స్థాయిలో రాణించలేదు సరికదా.. ప్రతికూల ఫలితాలను అందించడం విశేషం. డిసెంబరుతో ముగియనున్న క్యాలెండర్‌ ఇయర్‌కుగాను దాదాపు డజను వరకు మిడ్‌క్యాప్‌, స్మాల్‌క్యాప్‌ స్టాక్స్‌ దాదాపు 90 శాతం వరకు నష్టపోయాయి. దీంతో ఈ స్టాక్స్‌లో పెట్టుబడులు పెట్టిన సామాన్యులు తమ విలువై సంపదను కోల్పోయి విలవిలలాడిపోయారు.
ప్రధాన కారణాలివే..
దేశంలోని బ్యాంకింగేతర ఆర్థిక సంస్థలు (ఎన్‌బీఎఫ్‌సీ) నగదు లభ్యత సమస్యలోకి జారుకొని మనుగడ కోసం కొట్టుమిట్టాడుతుండడం, బ్యాంకులలో పెరిగిపోతున్న నిరర్థక ఆస్తులు, కార్పొరేట్‌ గవర్నెన్స్‌ల్లోని లోపాల కారణంగా స్కామ్‌లు, మారుతున్న రాజకీయ పరిణామాలు, చమురు ధరలు, అమెరికా కేంద్ర బ్యాంకు వడ్డీరేట్ల పెంపు.. తదితర అంశాలు ప్రధానంగా స్టాక్‌ మార్కెట్లను ప్రభావితం చేశాయని మార్కెట్‌ విశ్లేషకులు చెబుతున్నారు. 2018లో సెన్సెక్స్‌ 38,989-33,349 పాయింట్ల మధ్య ఊగిసలాడి మదుపరులతో కన్నీళ్లు పెట్టించింది. జనవరి 1న 36,077 పాయింట్ల వద్ద ఉన్న బీఎస్‌ఈ సెన్సెక్స్‌ ఆగస్టులో 38,989 పాయింట్ల జీవితకాల గరిష్టాన్ని తాకింది. ఆ తరువాత క్రమంగా నష్టాల్లోకి జారుతూ అక్టోబరు 26న 33,349 పాయింట్ల కనిష్టాన్ని చేరుకుంది. అక్కడి నుంచి క్రమంగా కోలుకుంటూ ఏడాది చివరలో మళ్లీ పుంజుకుంటుండడం కనిపించింది. మరోవైపు ఎన్‌ఎస్‌ఈ సూచీ నిఫ్టీ ఆగస్టులో 11,750 పాయింట్ల జీవితకాల గరిష్టాన్ని చేరి ఆ తరువాత అక్టోబరులో 10,030 పాయింట్ల కనిష్టానికి పడిపోయింది. ఇదే దారిలో మిడ్‌క్యాప్‌, స్మాల్‌క్యాప్‌ సూచీలు 2018లో దాదాపు 15-25 శాతం మేర క్షీణించాయి. బీఎస్‌ఈలో లిస్టెడ్‌ కంపెనీల మార్కెట్‌ క్యాపిటలైజేషన్‌ కూడా ఎనిమిది లక్షల కోట్ల మేర కుంగింది. గత ఏడాది డిసెంబరు ముగింపు నాటికి రూ.151 లక్షల కోట్ల దరిదాపుల్లో ఉన్న స్టాక్స్‌ మార్కెట్‌ క్యాపిటలైజేషన్‌ గత గురువారం నాటికి.. రూ.143 లక్షల కోట్లకు పడిపోయింది. ఇంకా ఈ ఏడాదికి కేవలం ఒక్క రోజు ట్రిడింగ్‌ మాత్రమే మిగిలి ఉన్నందున.. ఈ సంఖ్యలో పెద్దగా హెచ్చుతగ్గులు నమోదయ్యే అవకాశం లేదని విశ్లేషకులు చెబుతున్నారు.
900 శాతం పెరిగిన కొన్ని స్టాక్స్‌..
బీఎస్‌ఈలో కేవలం 360 స్టాక్స్‌ మాత్రమే మదుపరులకు లాభాలను పంచాయి. మేటి లాభాలను పంచిన స్టాక్స్‌ జాబితాలో సాధనా నిట్రో కెమ్‌, డోల్టా ఇన్వెష్ట్‌మెంట్‌, డార్జిలింగ్‌ రోప్‌వే కంపెనీ, ఓరియెంట్‌ ట్రేడ్‌లింక్‌, వికాస్‌ ప్రొప్పాంట్‌ అండ్‌ గ్రానైట్‌, థింక్‌ ఇంక్‌ స్టూడియోస్‌ వంటి స్టాక్‌ దాదాపు 900 శాతానికి పైగా పెరిగి మదుపరులకు అనూహ్య లాభాలని తెచ్చిపెట్టాయి. అత్యధికంగా నష్టపోయిన స్టాక్స్‌లో పంజాబ్‌ నేషనల్‌ బ్యాంక్‌ కుంభకోణం సూత్రదారి అయిన వజ్రాల వ్యాపారి నీరవ్‌మోడీకి చెందిన గీతాంజలీ జెమ్స్‌ నిలిచింది. ఈ స్టాక్‌ 2018లో దాదాపు 98.55 శాతం మేర కుప్పకూలింది. జనవరి 1న రూ.71.05 వద్ద ట్రేడ్‌ అయిన ఈ స్టాక్‌ ఈ నెల 28వ తేదీ (శుక్రవారం) మార్కెట్‌ ముగిసే సమయానికి రూ0.99కి పడిపోయింది. మదుపరులకు కన్నీళ్లను మిగిల్చిన ఇతర స్టాక్స్‌ జాబితాలో సన్‌స్టార్‌ రియాల్లీ, కృష్ణా వెంచర్స్‌, యామినీ ఇన్వెష్ట్‌మెంట్స్‌, క్రిసెంట్‌ లీజింగ్‌ తదితర సంస్థలు ఉన్నాయి. ఈ సంస్థల స్టాక్స్‌ అనూహ్యంగా ఈ ఏడాది దాదాపు 95 శాతానికి పైగా పతనం కావడం విశేషం.
ఆర్థిక, ఎన్‌బీఎఫ్‌సీ, స్థిరాస్తి రంగల్లోనే కుంగుబాటు..
2018లో ఎక్కువ స్థిరాస్తి సంస్థలు, ఆర్థిక, ఎన్‌బీఎఫ్‌సీ రంగంలోని స్టాక్స్‌ ఎక్కువగా కుంగాయి. ఈ రంగంలోనే మదుపరులు అత్యధికంగా తమ సంపదను కోల్పోయారు. స్టాక్‌ మార్కెట్లలో దాదాపు 80 నుంచి 95 శాతం మేర నష్టపోయిన స్టాక్స్‌ దాదాపు 90 వరకు ఉన్నాయి. ఇందులో క్వాలిటీ, ఆషాపురి ఇంటిమేట్‌ ఫ్యాషన్స్‌, బాంబే రేయాన్‌, వక్రంజీ, జీటీఎల్‌ ఇన్‌ఫ్రా, ఆమ్టెక్‌ ఆటో, రోల్టా ఇండియా, పంజ్‌లాయిడ్‌, విడియోకాన్‌ ఇండిస్టీస్‌, 8కె మైల్స్‌, అట్లాంటా, గామన్‌ ఇన్‌ఫ్రా తదితర సంస్థలు ఉన్నాయి. 2018లో యెస్‌ బ్యాంక్‌, దీవాన్‌ హౌసింగ్‌, పీసీ జ్యువెల్లరీ, జెట్‌ ఎయిర్‌వేస్‌, ఇన్ఫీబీమ్‌ అవెన్యూ, రిలయన్స్‌ క్యాపిటల్‌, జ్యుబిలియెంట్‌ ఇండిస్టీస్‌, బాంబే డైయింగ్‌, టాటా మోటార్స్‌, దులిప్‌ బిల్డ్‌కాన్‌, అవంతీ ఫీడ్స్‌, పంజాబ్‌ నేషనల్‌ బ్యాంక్‌ వంటి సాక్ట్ప్‌ విలువ దాదాపు సగానికి పైగా తుడిచిపెట్టుకుపోవడం విశేషం.
మీ స్నేహితులకు రికమెండ్ చెయ్యండి